Jesus uya,
“Kàyik wechippù màlà asaꞌlon kon walawotiꞌchi imunkà.
Imu yakon uya tùkàipùnù pàk,
‘Ukàipùnù,
uponalok uchi mamin ke kùlepakà,’
teppù.
Màlàpàk tok kàipùnù uya mamin pantakappù tok yemyak.
Tukke kulu wei tùpo pùla imu yakon uya tamùꞌnawàlà tùponalok pilipùppù molopai iitàppù meyon pata yak,
molo tùpùlayattayi yuꞌmakkappù ya àli pe tùwemapù yau.
Tamùꞌnawàlà itesak pe tùwettok yuꞌmakka ya tùpo eke pe iwan wechippù màlà pata yawàlà.
Molopai iwàꞌnànsak wechippù màlà yàꞌlàlà pùla.
Màlà yattai iitàppù màlà eꞌwotokomase pata yawon kon tonpa piyak,
mùkkàlà uya yeunokoppù tùꞌmà yak tùkùnnon puuluku yamùk mainanpa toppe ya.
Ataꞌlettàpai iwechippù màlà kumata pippà puuluku yamùk nùnapù pàk.
Molopai ànùꞌlà uya ilepappù pen iteipa ke.
Màlàyau wakù pe iichenumenkatok uya yepoloppù,
‘Tamùꞌnawolon kon nà ukàipùnù ponalok pe tùweꞌwotokomasan wechi eke pe iteipa tok uya inapù yentai tùse iwan pàk talà weliꞌchaik te,’
teppù ya.
‘Wessalattà màlà molopai utà ukàipùnù piyak molopai wate uya ipàk,
“Ukàipùnù,
wemakuimasak man epùn winàkàik molopai ewinàkàik.
Àmu pe làma yesatù yeselùkek pùla wessaik tùse àponalok pe tùweꞌwotokomasan tonpa pe kùmakà te uya,”
teppù ya.’
Màlàyau iweꞌwuluukappù molopai iitàppù tùkàipùnù piyak.
“Mei lùppù iwechi tùse ikàipùnù uya yeneppù.
Iichentuppappù màlà ipàk molopai aitun pe yepose iitàppù.
Temekun tùlùppù ya iꞌmù woi molopai kismappù ya.
Màlàyau imu uya wateppù ipàk ‘Ukàipùnù,
wemakuimasak man epùn winàkàik molopai ewinàkàik.
Màlàpàk àmu pe làma yesatù yeselùkek pùla wessaik,’
teppù umoine uya.
Tùse ikàipùnù uya tapyoto yamùk pàk,
‘Asseꞌne,
wakù kulu pon inettàk kon molopai ipontàtàk kon.
Lin itùtàk kon itemyatù pàk molopai sappattu itùtàk kon itta pàk,’
teppù.
‘Molopai kaiwan kulu paaka mule inettàk kon molopai iwàtàk kon.
Utaꞌlettànpaiꞌnokon man molopai utauchinpanpaiꞌnokon.
Masapùla pùsàlà umu weliꞌchak wechippù màlà,
tùse nen uchi sàlàpe pàliꞌyau man.
Iitassak wechippù màlà tùse iwesseposak man!’
teppù ikàipùnù uya.
Màlàyau nen uchi tok wessaꞌmolùkappù màlà tùutaꞌlettà kon pàk.
“Màlà yattai wapiyalok imu wechippù màlà umà yau.
Iyàpùppù molopai mei pùla tùwenasak tapùi piyak yau,
wai tàwù molopai manùnnà yetappù ya màlà.
Apyoto tonpa kàꞌmappù ya màlà molopai yekamappoppù ya,
‘Yàꞌlà ken mùkussatàu molo?’
tukaik.
‘Ayakon wemeiꞌchak man molopai àkàipùnù uya kaiwan kulu paaka mule wàsak man,
masapùla pàliꞌyau molopai eꞌnek pe là pùla iwennapposak pàk,’
tukaik apyoto uya yeikuppù.
Wapiyalok imu weꞌnaikasak wechippù màlà.
Màlàyau iwewomùppù pen.
Màlàpàk ikàipùnù wepakkappù molopai ipawanattàppù ya iwewontoppe.
‘Masa yenkà,
tàwàlàlà tukke kiliꞌchimoꞌchi weꞌwotokomasak man àponalok pe apyoto kasa,
molopai tewin itekkwa là amaimu yawàlà pùla wessak pùla man.
Tùse kaapala mule ke lùkkwà là ulepasak auya pùla man utonpa yamùk pokonpe utaꞌlettà toppe,’
tukaik tùkàipùnù maimu yeikuppù ya.
‘Tùse pùsàlà àmu uya eyemamin mattanùpùppù man kàyik yamùk yemyak tùweꞌchilanmasan nossan yamùk pona,
molopai lùꞌnen uchi iwennapposak yau,
kaiwan kulu paaka mule wàsak auya iponalok pe!’
teppù ya.
‘Umu,
upyawon àmàlà tàwàlàlà molopai tamùꞌnawolon itesak pe wettok màlà àponalok.
Tùse ikasa utaꞌlettàn wechi màlà molopai utauchinpan wechi.
Masapùla ayakon weliꞌchak wechippù màlà,
tùse nen uchi sàlàpe pàliꞌyau man.
Iitassak wechippù màlà tùse sàlàpe iwesseposak man,’
teppù ya,”
teppù Jesus uya.